
Text rozhodnutia
Súd: Krajský súd Bratislava Spisová značka: 5S/252/2019 Identifikačné číslo súdneho spisu: 1019201545 Dátum vydania rozhodnutia: 10. 12. 2019 Meno a priezvisko sudcu, VSÚ: JUDr. Eva Fulcová ECLI: ECLI:SK:KSBA:2019:1019201545.1 Uznesenie Krajský súd v Bratislave v právnej veci žalobcu: L&K - media s.r.o., so sídlom Boženy Němcovej 8, 811 04 Bratislava, IČO: 46 815 384, právne zastúpený: JUDr. Peter Majerník, Werferova 1, 040 11 Košice, IČO: 48 109 680 proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, IČO: 42 499 500, o preskúmanie zákonnosti rozhodnutia žalovaného č. 102261927/2019 zo dňa 30.09.2019, takto r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Žiline. o d ô v o d n e n i e : 1. Žalobca sa žalobou doručenou tunajšiemu súdu dňa 14.11.2019 domáha, preskúmania zákonnosti rozhodnutia žalovaného č. 102261927/2019 zo dňa 30.09.2019 (ďalej „napadnuté rozhodnutie“). Napadnutým rozhodnutím žalovaný potvrdil rozhodnutie Daňového úradu Žilina č. 101185965/2019 zo dňa 20.05.2019 (ďalej len „prvostupňové rozhodnutie“), ktorým Daňový úrad Žilina podľa § 68 ods. 5 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov vyrubil rozdiel na dani z pridanej hodnoty v sume XX.XXX,XX eur za zdaňovacie obdobie december 2017 daňovému subjektu L&K - media s.r.o., so sídlom Boženy Němcovej 8, 811 04 Bratislava, IČO: 46 815 384. Žalobca žiada napadnuté rozhodnutie spolu s prvostupňovým rozhodnutím zrušiť, vec vrátiť Daňovému úradu Žilina, pobočka Dolný Kubín na ďalšie konanie a žalobcovi priznať náhradu trov konania. 2. Podľa § 97 zákona č. 162/2015 Z. z. Správny súdny poriadok (ďalej len „SSP“), ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 3. Podľa § 10 SSP na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 1 SSP miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 5. Podľa § 18 ods. 2 SSP ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 6. Podľa § 18 ods. 5 SSP právne účinky spojené s podaním žaloby alebo iného podania zostávajú pri postúpení veci zachované. 7. V uvedenej právnej veci správny súd po skúmaní procesných podmienok zistil, že nie je miestne príslušný na konanie o podanej žalobe. V prejednávanej veci rozhodoval v prvom stupni Daňový úrad Žilina, a teda miestne (aj vecne) príslušným je Krajský súd v Žiline, keďže v jeho obvode má sídlo orgán verejnej správy, ktorý vo veci rozhodoval v prvom stupni. 8. Nakoľko bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Žiline. 9. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 v spojení s § 147 ods. 2 SSP). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

